Goeie nuus vir ChevernéCheverné Duvenhage (Foto: Facebook) Cheverné Duvenhage, die gr. 8-leerder van Hoërskool Driehoek wat in die tragedie by dié skool ernstig beseer is, is oor die naweek uit verdowing gebring en haal byna self asem. “Dit is darem so bietjie goeie nuus,” het Elardus Duvenhage, Cheverné se pa, Maandagoggend gesê, sowat drie weke nadat Cheverné in die hospitaal in Alberton met inwendige beserings en ŉ gebreekte voet opgeneem is. Dit is hier waar dokters sedertdien sukkel om haar maagwand wat in die ineenstorting geskeur het, te heg. Dokters kon egter uiteindelik vasstel waarom presies haar maagwand nie heg nie. “Die weefsel het ook seergekry. Dit is lyk my gekneus en daarom wil dit nie heg nie,” verduidelik Elardus. Cheverné (13) moes verlede week noodgedwonge ŉ tweede operasie ondergaan waarna haar wond tydelik oop gelos is. Dié wond sal gevolglik nog vir ŉ geruime tyd oopbly sodat dokters dit elke tweede tot derde dag in die teater kan skoonmaak, sê Elardus. “Dit is vir nou die plan vorentoe totdat haar dokters tevrede is. Dan sal sy toegewerk word en ŉ veloorplanting oor daardie wond op haar maag ontvang.” Volgens Elardus gaan dit andersins goed met Cheverné. Die infeksie wat sy na die tweede operasie opgedoen het, was toe wel lokaal en word steeds behandel. Sy kon ook uit die verdowing gebring word en kan al reageer. Ook die ventilator waaraan Cheverné gekoppel is, word geleidelik afgestel en “sy haal al basies op haar eie asem,” sê Elardus. Die risiko vir infeksie is egter wel hoër met haar wond wat oop gelos moet word. Cheverné is ook nog deurmekaar en sukkel om te kommunikeer as gevolg van die ventilasiemasjien. Elardus vertel dat hy veral nou goeie nuus nodig het aangesien hy moes terugkeer werk toe en nie heeltyd by Cheverné se siekbed kan waak nie. “Dit gaan maar op en af. Dit maak dit nie maklik dat ek weer moet gaan werk nie, maar wat kan ek doen?” Maroela Media het vroeër berig Cheverné is beseer toe ŉ loopbrug by haar skool op 1 Februarie ineengestort het. Cheverné het onder meer bloeding in haar buik gehad nadat haar maagwand tydens die voorval geskeur het. Altesaam 20 cm van haar derm moes ook verwyder word en sy het vier breuke in die brug van haar linkervoet opgedoen. Vier leerders van Hoërskool Driehoek het in die tragedie gesterf.